Is-seba' pajjiżi l-aktar sinjuri fid-dinja ħalfu li jużaw r-riżorsi tagħhom biex pandemija bħalma kienet dik tal-Covid-19 ma tirrepetix ruħha. Fit-tieni ġurnata tas-summit li qed isir Cornwall fir-Renju Unit, huma mistennija joħorġu dikjarazzjoni konġunta b'miżuri preċiżi biex jilħqu dan il-għan. Il-mira se tkun li jitnaqqas il-ħin li fih jiġi żviluppat vaċċin taħt il-100 ġurnata. Il-Prim Ministru Ingliż Boris Johnson fetaħ is-summit b'talba biex tinqered l-inugwaljanza fid-dinja. Johnson li qed jospita lill-mexxejja dinjin fir-risort ta' Carbis Bay, qal li hu vitali li nitgħallmu mill-iżbalji li saru wara l-kriżi finanzjarja tal-2008 u neliminaw il-ġerħa tal-inugwaljanza.